als_Latn dik_Latn sag_Latn
aSport.info – Bayern ka qënë klubi i parë jo shqiptar që pati fan clubin e tij në Shqipëri, i quajtur ‘Unë jam Bavarez’. Ky grupim fansash i krijuar në 7 nëntor 2011, është mjaft i njohur për publikun shqiptar sidomos për atë mbështetës të futbollit gjerman, mbi të gjitha nga faqja në facebook dhe me dy organizimet ‘Public Viewing’ të realizuara për dy finalet e Champions League, atë të 2012 dhe 2013. Tashmë, ‘Unë jam Bavarez’ ka arritur të realizojë dhe një ëndërr tjetër, atë të ndjekjes së një ndeshjeje të Bayern në stadiumin Allianz Arena. Fan clubi ka qënë prezent në sfidën mes Bayern dhe Manchester City, e luajtur më 10 dhjetor. aSport.info ka folur ekskluzivisht me Armando Gjikën, njërin prej drejtuesve të këtij fan clubi si dhe të faqes së tifozëve bavarezë në facebook ‘Une jam Bavarez’, për të mësuar detajet e këtij udhëtimi të gjatë drejt Mynihut të 47 tifozëve bavarezë:
“Nisja ishte programuar në orën 06:00 të datës 8 dhe orari u respektua nga të gjithë. Një pjesë kishin ardhur nga qytete si Korça apo Gjirokastra që një natë përpara. Rrugës morëm me vete dhe disa fansa nga Kruja dhe Shkodra. Rruga nuk u ndje fare, dhe na u desh shumë pak që të miqësoheshim dhe njiheshim me njëri tjetrin, gjë që solli humor dhe muzikë në autobus. Në Kroaci na u kërkua që përveç pashaportave të tregonim dhe kartat e anëtarit të fan clubit ‘Unë jam Bavarez’, për të verifikuar që ishim të gjithë tifozë. Para se të niseshim doganieri na uroi një gol të Mandzukiç (sulmuesi i Bayern). Nata e parë u kalua në Trogir, dhe e kaluam së bashku duke ndejtur për më shumë se 5 orë duke biseduar. Të nesërmen në orën 10:00 u nisëm drejt Mynihut. Mbërritëm vonë në darkë por kjo nuk na pengoi që të nesërmen shpejt në mëngjes të ishim në Marienplatz (qëndra e qytetit). Ndërkohë që ishim tek ballkoni i bashkisë, vëndi ku ekipi festoi trofetë e fituar pak muaj më parë, aty afër qëlloi dhe ish sulmues i Bayern Roy Maakay. Disa prej nesh arritën të bëjnë foto. Drekën e kaluam tek Augustiner Allee. Rrugës na shoqëruan disa polica për tu siguruar që nuk do ndodhte asnjë konflikt me tifozët e Manchester City. Në orën 17:00 u nisëm me autobusin tonë drejt Allianz Arenës ku bëmë foto dhe vumë flamujtë kuq e zi në çdo cep. Aty u takuam dhe me një grup shqiptarësh që jetojnë në Zvicër, gjithashtu tifozë të Bayern, të cilët i njohim prej faqes sonë në facebook. Ata folen me grupimin ultras të Bayern ‘Südkurve’ që u çuditën nga udhëtimi ynë. Ultrasit e Bayern na dhuruan dy flamurë dhe na ofruan mikëpritjen në mars, ndeshjen e dytë të 1/16 të Champions League, ku mendojmë të organizojmë një tjetër udhëtim. Të nesërmen vizituam muzeun e Bayern ‘Erlebniswelt’, muzeu më i madh për një klub futbolli në Gjermani. Sigurisht që hymë dhe tek dyqani i Bayern ku shumë prej nesh blenë artikujt origjinalë të ekipit të zemrës. Në kthim përfituan nga rasti për të vizituar Splitin e Kroacisë, si dhe Dubrovnikun. I vetmi episod i pakëndshëm nga gjithë udhëtimi ishte afër fundit të tij, kur sapo dolëm nga Ferry në Mal të Zi, disa persona na goditën me portokalle por u larguan menjëherë me vrap. Arritëm në Tiranë rreth orës 01:00 pas mesnate, të lumtur për një nga eksperiencat më të bukura të jetës, me pengun e vetëm faktin që Bayern u mposht”
You must be logged in to post a comment Login
als_Latn als_Latn eng_Latn